
Doménspecifikus programnyelvek beágyazása általános célú programnyelvekbe egy grafikonkészítő Java modul példáján keresztül

Napjainkban szinte végtelen számú programnyelv áll rendelkezésre, melyek bármely feladat megoldására alkalmasak. Természetüknél fogva azonban nem rendelkeznek nyelvi elemekkel, melyek lefednék a világon létező minden felhasználási terület (domén) jellemző koncepcióit és műveleteit. A valóság és a program közti absztrakció megértése, kialakítása és folyamatos kezelése a programozó feladata, ami komoly tudást és tapasztalatot igényel. Léteznek emellett speciális programnyelvek (DSL), melyek egy bizonyos domén problémakörére épülnek, így jelentősen leegyszerűsödik az absztrakció a valóság és a program között, azonban ebben az esetben felmerül a keretrendszerek hiánya és programok többi komponenseivel való együttműködés nehézsége. E két eset közötti átmeneti állapot a beágyazott doménspecifikus programnyelv, amely valamely DSL alapján egy általános nyelven készített programozói interfész.
A fejlesztés során egy olyan Java modul készült el, amely képes alapvető grafikontípusok létrehozására és konfigurálható megjelenítésére, elemi komponensként más alkalmazásokba egyszerűen beágyazható, valamint önállóan parancssori környezetből is használható. A grafikonokat konfiguráló interfész egy beágyazott doménspecifikus programnyelvként lett kialakítva a MATLAB programnyelv grafikon készítő alrendszerének programozói interfészéhez hasonló módon a gazdanyelv által biztosított lehetőségekkel, hogy annak használata minél intuitívebb és egyszerűbb legyen. 



